《匡庐云海歌》
清代·李茹旻

匡庐高峙南斗旁，盘根纠结连荆扬。云气万顷中伏藏，顷刻状态千诪张。

夜半天鸡引圆吭，春风吹我来上方。下看云族嘘蜂房，蓬勃争吐香炉香。

乱如泉涌堆陂塘，散漫星海罗昆冈。河源江派初滥觞，纵横喷薄相撞搪。

赤岸水阔通银潢，上朝紫极排天阊。呵叱云雷雨八荒，坐令下界寿而康。

不然四极任徜徉，西攀若木东博桑。呜呼噫嘻观止矣，将视齐州九点如稊糠。

君不见金轮才出东溟底，鲸波倏忽敛奇诡。海中行复扬尘起，沧海桑田类如此。

作者简介：（1657—1734）清江西临川人，字覆如，号鹭洲。康熙五十二年进士，官内阁中书。与兄李事之均工诗文，京师号为“临川二李”。有《太平府志》、《粤西通志》、《二水楼诗文稿》。